Die NG gemeente Lindley is 'n gemeente van die Nederduitse Gereformeerde Kerk op die Oos-Vrystaatse dorp Lindley. Die gemeente is die 21ste wat in die provinsie gestig is (destyds nog die modelrepubliek van die Oranje-Vrystaat), maar vandat die moedergemeente Bethlehem by Bethlehem-Wes ingelyf is, is dit die 20ste oudste gemeente in die Vrystaatse Sinode. In 1952 het Ons gemeentelike feesalbum oor die dorp Lindley berig: "So amper weggesteek tussen 'n paar hoë koppies, is die dorpie Lindley aan die boomryke oewers van die Vaalrivier geleë. Genoem na eerw. Lindley, die Amerikaanse sendeling wat so baie gedoen het vir die Voortrekkers toe hulle geen geordende predikant gehad het nie, is hierdie Voortrekkerdorpie nog deurgaans 'n sentrum van godsdienstige bedrywighede." Destyds het die gemeente meer as 1 500 lidmate en 'n sieletal van meer as 2 300 siele gehad. Dit het reeds in 1958 afgeneem tot 1 250 lidmate en 1 900 siele. In 2015 was hier 45 dooplidmate en 220 belydende lidmate en was ds. P.J. Taljaard die tentmaker-leraar. Voor 1876 het die gebied wat die distrik Lindley geword het, kerklik onder Bethlehem en Kroonstad geressorteer.